Kjøttbransjen sponser norske skolekjøkken

Norske barneskoleelever har i flere år fått gratis kokebok av kjøttbransjens eget opplysningskontor.

Safa al Hassan (11), Simon Lederhilger (12) og Benjamin Asghar (12) har den siste uken laget mange forskjellige retter – helt fra bunnen av på Geitmyra mat og kultursenter. Henning Carr Ekroll

11. apr. 2013 19:14 Sist oppdatert 12. april 2013

Når barna i sjette klasse står foran komfyren på skolekjøkkenet tar flertallet av dem frem en lærebok sponset av norske bønder, Kokeboka mi .

— Det er feil at en interesseorganisasjon skal styre pensum i norsk skole, og dermed påvirke barnas holdninger i et helt fag, sier Arild Hermstad i Framtiden i våre hender til Aftenposten.

Kokeboka mi utgis av Opplysningskontoret for egg og kjøtt. Bevilgningene til dette kontoret administreres av Nortura, som er markedsregulator for kjøtt og egg, mens finansieringen kommer fra en omsetningsavgift bøndene betaler.

- Finnes få gode lærebøker

Hermstad får støtte av førstelektor Anne Merete Selvik Ask ved institutt for folkehelse, idrett og ernæring ved Universitetet i Agder.

Les også Ikke bestått

— Det er et dårlig prinsipp å la interesseorganisasjoner skrive lærebøker. I dag finnes det få gode lærebøker for mat og helse i barneskolen, sier Ask.Hun baserer vurderingen på de bøkene som er utgitt, ikke de som kommer til høsten.

— Ingen vil bruke penger på et nøytralt læreverk hvis de kan få et gratis. Tenk om dette også vil skje i andre fag, spør Ask.

Også fiskeindustrien tilbyr skoleelever kokebok, samt mulighet til å få støtte til innkjøp av fisk.

Grønnsakssuppe med kylling

Hermstad har lest kokeboken grundig og konkluderer med at dette er snikinnføring av reklame i skolen.

— Når grønnsakssuppen inneholder kylling eller svinekjøtt, da er det ikke lenger en grønnsakssuppe, sier han og legger til:

- Her får en hundre prosent kommersiell aktør innpass i norske barneskoler. Det er problematisk.

I dag er det strenge regler knyttet til reklame i skolen. Ifølge Regjeringen skal skoleeier sørge for at elevene ikke utsettes for reklame som er egnet til å skape kommersielt press, eller som i stor grad kan påvirke elevenes holdninger, adferd og verdier.

Hermstad, som av miljøhensyn vil begrense nordmenns kjøttspising, mener nå at barna lærer at de må ha kjøtt i alle retter.

— Hadde det vært greit om Statoil hadde skrevet læreboken om Norsk oljehistorie? spør han.

- Ikke reklame

Statssekretær Elisabet Dahle i Kunnskapsdepartementet sier til Aftenposten at skoleeier har plikt til å sørge for at elevene ikke utsettes for uønsket reklame og påvirkning, men at det fremgår av forarbeidene til loven at skolen gis anledning til å bruke ulike læremidler og å samarbeide med ulike parter i næringslivet.

Les også - Mangler nøytrale lærebøker

— Slik denne boken fremstår, er det ikke noe reklame for bestemte produsenter, men fra et opplysningskontor. Helt overordnet ser det ut som om dette ligger innenfor regelverket, sier Dahle. Hun presiserer at det ikke finnes en nasjonal godkjenningsordning for lærebøker og boken er derfor ikke vurdert faglig.

— Det er skolene selv som har ansvaret for å gjøre den faglige vurderingen av hvilke læremidler de mener er egnet som en støtte til undervisningen, men da selvsagt innenfor rammen av loven, sier Dahle.

De fleste norske skoler

Opplysningskontoret for egg og kjøtt opplyser til Aftenposten at de fleste norske skoleelever har bestilt og bruker Kokeboka mi . På ungdomstrinnet har det vært en del av tilbudet at skolene kan søke om et tilskudd på 50 kroner pr. elev som kan gå til innkjøp av kjøtt i undervisningen.

— Det har vært støtte til å kjøpe rødt kjøtt til bruk i undervisningen, det er det slutt på fra høsten, sier kommunikasjonssjef Åse Kringlebotn i Opplysningskontoret for egg og kjøtt.

- Ferdighetene dårligere enn før

Hun peker på det fra høsten av blir alt dette erstattet av helt nye læreverk.

— Det nye læreverket vil være komplett, i og med at det vil dekke alle kompetansemål for faget og det vil være i tråd med helsemyndighetenes kostråd, sier Kringlebotn.

— Det er vi som kan mat. Vi er Norges fremste kompetansesenter på mat og har fem kokker, fem ernæringsfysiologer og åtte faglærere i mat ansatt hos oss, sier hun og legger til:

— Grunnen til at vi har gjort dette er at barns ferdigheter i grunnleggende matlaging er dårligere enn før. For å få god helse er det avgjørende å mestre egen matlaging fra bunnen av, så man ikke behøver å leve livet på ferdigmat.

Førstelektor Anne Merete Selvik Ask ved institutt for folkehelse, idrett og ernæring ved Universitetet i Agder, mener at skolene ikke er interessert i å bruke penger på et nøytralt læreverk hvis de kan få et gratis.

— Tenk om dette også vil skje i andre fag, spør Ask og mener det er et dårlig prinsipp å la interesseorganisasjoner skrive lærebøker.

Norges sjømatråd tilbyr både elevhefte og lærerveiledning, samt støtte til innkjøp med 20 kr pr. elev for ett av trinnene i 5.–7. klasse.

Opplysningskontoret for frukt og grønt har de siste tre årene gitt 1.-klassingene boken Mathjelpen for foreldre . Dette er en bok som er utgitt på Kagge forlag og selges i vanlige bokhandlere.

Fakta Fakta Mest kjent under navnet Matprat.no.Opplysningskontoret finansieres via omsetningsrådet, som igjen er en del av markedsreguleringen for kjøtt og egg.Det er Nortura, som eier merkenavnene Gilde og Prior, som har det operative ansvaret for oppgavene i markedsreguleringen for kjøtt og egg.Markedsreguleringen finansieres via en omsetningsavgift fra bøndene.Hovedoppgaven er å fremme forbruket av norsk kjøtt og egg i samarbeid med aktørene i kjøtt- og fjærfebransjen.Informasjon til forbrukere, media, skoler, ernæringsmyndigheter, dagligvare og storhusholdning.I tillegg jobber de med langsiktig holdningsskapende arbeid, markedsundersøkelser og populære minikokebøker. Vis mer